  Майя Бывальцева Удмуртилэн тӧроез Александр Соловьёв ёрос кивалтӥсьёсты толэзь ӵоже кулэ ужкагазъёсты дасяны но тыметъёслэсь кузёоссэс шедьтыны косӥз. Сыӵе курон со пуктӥз 1-тӥ гудырикошконэ аппарат кенешонын. Эрикрадъя управленилэн кивалтӥсез Владислав Поджаров верамъя, кузётэм тыметъёс сярысь ивортонъёс вуизы элькунысь 24 ёросъёсысь но каръёсысь. Та дырлы Кез ёросысь ивор вуымтэ на. Кузётэм тыметъёс ӧвӧл Ува, Вавож, Сарапул, Дэбес но Шаркан ёросъёсын. Озьы ик Можгаын, Ижкарын, Сарапулын но Камбаркаын. «Ужзы сярысь ивор ӧз сётэ 13 муниципал кылдытэтъёс. Техникая ужкагазъёс лэсьтыны коньдонзы ӧвӧлтэм вылэ чӧлско. Кизнер ёросын — 2, Якшур-Бодья ёросын — 10. Дэри ёрос кузётэм тыметъёсты пусйыны пумит луиз, со элькунлэн ужоскетъёсыз шуыса», — вераз Владислав Поджаров. Улосвылын кузётэм 132 тыметъёсты шараязы. «Андрей Владимирович (Андрей Коняшин — Дэри ёрослэн тӧроез — ред.), тӥ монэ туж умой кылӥськоды. Мон тӥледыз уг валаськы, малы тӥ гинэ малпаськоды, со элькунлэн ужез шуыса. Ойдолэ та юан борды толэзь ортчыса берытскомы. 13 ёросъёс пуктэм ужпумез ӧз быдэстэ. Ужкагазъёсты дасяны но со тыметъёслэсь кузёзэс шедьтыны кулэ. Мукет малпанъёс луыны уг быгато», — вераз Александр Соловьёв. Тодэ вайытом, 2016-тӥ арын тулыс Россиысь МЧС-лэн Удмурт элькунъя Валтӥсь управлениез кузётэм тыметъёсты лэзьыны ӵектӥз. Тегъёс: Мерлык Ижкар МЧС Удмуртия АлександрСоловьёв автозавод тымет  